<classify> RAIS John Magufuli anafanya ziara ya siku tano mkoani Dodoma, ambapo ataweka mawe ya msingi katika miradi mitano ya maendeleo ya kiuchumi na kuzungumza na wananchi katika mikutano mbalimbali ya hadhara.Katika ziara hiyo inayoanza Novemba 21, Rais Magufuli ataanza kwa kuwa mgeni rasmi katika Mahafali ya 10 ya Chuo Kikuu cha Dodoma Udom yatakayofanyika kwenye Ukumbi wa Chimwaga jijini hapa.Akitoa taarifa kwa vyombo vya habari kuhusu ziara hiyo jijini hapa jana, Mkuu wa Mkoa wa Dodoma, Dk Binilith Mahenge, alisema siku ya pili ya ziara yake, Rais atatembelea na kuweka jiwe ya msingi kwenye mradi wa Hospitali ya Uhuru wilayani ya Chamwino.Pia ataweka jiwe la msingi kwenye ujenzi wa nyumba 118 za askari polisi katika eneo la FFU Nzuguni na Medeli East. Pia ataweka jiwe la msingi katika ujenzi wa stendi kuu ya mabasi na soko kuu eneo la Nzuguni, alisema.Dk Mahenge alisema baada ya Rais Magufuli kuweka mawe ya msingi katika miradi hiyo, atafanya mkutano wa hadhara katika eneo la stendi ya mabasi Nzuguni jijini Dodoma na kuzungumza na wananchi.Rais Magufuli ataendelea na ziara yake Jumatatu, Novemba 25, mwaka huu, baada ya Novemba 24 kushiriki katika kupiga kura kijijini kwake Chamwino alikojiandikisha ili kuchagua viongozi wa mitaa, vijiji na vitongoji katika uchaguzi wa serikali za mitaa utakaofanyika nchini kote siku hiyo.Siku hiyo pia ataweka jiwe la msingi kwenye miradi ya ujenzi wa makao makuu ya Jeshi la Ulinzi la Wananchi Tanzania JWTZ Kikombo, ujenzi wa ofisi ya makao makuu ya idara ya uhamiaji na ujenzi wa jengo la makandarasi katika eneo la National Capital City jijini hapa.Dk Mahenge amewataka wananchi wa mkoa huo kujitokeza kwa wingi katika mikutano ya hadhara ya Rais Magufuli ili kusikiliza maelekezo ya kiongozi huyo kuhusu miradi hiyo inayotekelezwa katika maeneo mbalimbali mkoani humo.Alisema miradi hiyo mitano itakayowekwa mawe ya msingi na Rais Magufuli ni awamu ya kwanza ya uwekaji mawe ya msingi kati ya miradi 26 ya maendeleo iliyoombwa kuwekewa mawe ya msingi.  <topic>: kitaifa 